钦定古今图书集成/明伦汇编/宫闱典/第036卷 > 宣帝朱皇后
## 钦定古今图书集成/明伦汇编/宫闱典/第036卷 > 宣帝朱皇后

按《周书后妃传》：“宣帝朱皇后，名满月，吴人也。其家坐
事，没入东宫。帝之为太子，后被选掌帝衣服。帝年少，
召而幸之，遂生静帝。大象元年，立为天元帝。后寻改
为天皇后，二年又改为天太皇后。册曰：‘咨尔弥宣四
德，训范六宫。轩庭列序，尧门表庆。嘉称既降，盛典宜
膺。尔其饰性履道，无愆礼正，永固休祉，可不慎欤’！”后
本非良家子，又年长于帝十馀岁，疏贱无宠，以静帝
故，特尊崇之，班亚杨皇后焉。宣帝崩，静帝尊为帝太
皇后。隋开皇元年，出俗为尼，名法净。六年殂，年四十，
以尼礼葬京城。